Polisievrou voor kinders tuis doodgeskietSers. Yvvone Moyana (Foto: Verskaf) ’n Polisiebeampte van Tzaneen in Limpopo het Saterdag sy vrou, ook ’n polisiebeampte, ten aanskoue van hul drie kinders doodgeskiet voor hy die vuurwapen op homself gerig het. Brig. Motlafela Mojapelo, woordvoerder van die polisie, sê in ’n verklaring sers. Yvvone Moyana (43) was ten tyde van die voorval ’n kommunikasiebeampte by die Tzaneen-polisie. Haar man (44) was ’n adjudantoffisier verbonde aan die provinsiale misdaadintelligensie-eenheid in Limpopo. Die polisie het nie die man se identiteit bekend gemaak nie. Volgens Mojapelo het die man sy vrou omstreeks 11:00 by die egpaar se huis in die dorp doodgeskiet waarna hy homself om die lewe gebring het. Die egpaar se drie kinders is kort ná die voorval vir traumabehandeling geneem, sê Mojapelo. Genl.maj. Maggie Mathebula, bevelvoerder van die polisie se Tzaneen-groepering, het die misdaadtoneel besoek waarna sy haar hartseer uitgespreek het. Lt.genl. Nneke Ledwaba, provinsiale polisiekommissaris, het die voorval veroordeel. “Die SAPD het interne ondersteuningstrukture wat hulp verleen aan lede wat moontlik huishoudelike probleme het en hulle word versoek om daarvan gebruik te maak,” sê Ledwaba. Die motief vir die moord op Moyana is nog nie bekend nie. Die polisie ondersoek ’n saak van moord.